بیرلشمیش میلت‌لر تشکیلاتی‌نین امنیت شوراسیندا، سوریه‌نین حلب شهرینه انسانی یاردیم چاتدیریلماسی اوچون چاتیشما‌لارا 7 گون آرا وئریلمه‌سینی ایسته‌ین قرار لایحه‌سی رد ائدیلدی.
حلب‌ده رژیم و روسیانین شدت‌لنن هاوا سالدیری‌لاریندا چوخ ساییدا وطنداشین حیاتینی ایتیرمه‌سی و بیرلشمیش میلت‌لرین حلبه "یئمک‌سیز شهر" اعلان ائتمه‌سی اوزرینه ایسپانیا، مصر و یئنی زلاند طرفین‌دن حاضرلانا‌راق شورایا تقدیم ائدیلن قرار لایحه‌سی دگرلندیریلدی.
لایحه‌نی روسیا و چینوتو ائدرکن، وتو یئتکیسی اولمایان ونزوئلا دا رد اویو وئردی. آنگولانین طرفسیز قالدیغی سس‌وئرمه‌ده 11 اؤلکه لایحه‌یه دستک اویو وئردی.
بو وتویلا روسیا 2011.جی ایلدن بو یانا 6.جی دفعه، چین ایسه 5.جی دفعه سوریه لایحه‌سینی وتو ائتمیش اولدو.
15  عضو‌لو شورانین بیر لایحه‌نین قبول ائدیلمه‌سی اوچون 9 قبول اویو آلماسی و دایمی عضو‌لر آمریکا، روسیا، چین، اینگیلتره و فرانسا‌دان هئچ بیری‌نین لایحه‌نی وتو ائتممه‌سی لازیم‌دیر.
سوریه مخالیف و انقیلابچی گوج‌لر میلی کوالیسیونو بیرلشمیش میلت‌لر اؤزل نماینده‌سی نجیب قدبیان، سس‌وئرمه‌نین آردین‌دان یازی‌لی آچیقلاماسیندا، "گوونلیک شوراسی‌نین سوریه‌ده حیات‌لارین قورتاریلماسینا ایستک‌لی اولمادیغی سون درجه آچیق" دئدی.
قدبیان، بیرلشمیش میلت‌لر عضوو اؤلکه‌لردن، حلب‌دکی وطنداش‌لاری قورتارماق اوچون قونونو 193 عضو‌لو بیرلشمیش میلت‌لر باش مجلیسینه گتیرمه‌لرینی گؤزلدیک‌لرینی ایفاده ائتدی.
بو آرادا، لایحه‌نی وتو ائدن روسیا و چینه، باتی اؤلکه‌لری تپکی گؤستردی.
اینگیلتره‌نین بیرلشمیش میلت‌لردکی دایمی نماینده‌سی متیو ریکرافت، سس‌وئرمه‌نین آردین‌دان، "روسیا، 5 ایل ایچینده 6.جی دفعه امنیت شوراسی‌نین سوریه‌ده معنا‌لی بیر آددیم آتماسینا مانع تؤرتمیش‌دیر" دئدی.
فرانسانین بیرلشمیش میلت‌لردکی دایمی نماینده‌سی فرانسوا دلاتر ده چیخیشیندا، سوریه رژیمی‌نین حربی استراتژیسی‌نین هم بیر اخلاقی چؤکونتو اولدوغونو هم ده بوتون دونیانین گوونلیگینی تهلوکه‌یه آتدیغینی ایفاده ائتدی.
روسیانین بیرلشمیش میلت‌لردکی دایمی نماینده‌سی ویتا‌لی چورکین ایسه شورایا تقدیم ائدیلن لایحه‌نین تخریبات مقصدلی اولدوغونو ادعا ائتدی.
چاتیشما‌لارا وئریله‌جک آرانین ساواشچیلار طرفین‌دن مهمات خانالارینی و مؤوقعیت‌لرینی گوجلندیرمک اوچون ایستیفاده ائدیله‌جیینی مدافعه ائدن چورکین، بو سبب‌دن ساواشین داها دا اوزایاجاغینی و وطنداش‌لارین داها چوخ ضرر گؤرجیینی ادعا ائتدی.
